Gedagte vir die dag: God sal nie vergeet nie - Maroela Media
Maar die behoeftiges sal nie vir altyd vergeet word nie; die magteloses se hoop is nie vir altyd verlore nie. (Psalm 9:19, BDV)
"Soms dink mense dat God hulle vergeet het, maar God sal nie en kan nie vergeet nie. Veral nie as dit oor "behoeftiges" of "magteloses" – soos Dawid hier sê – gaan nie. God staan juis by almal wat behoeftig is en op Hom staatmaak. Dis een van sy kenmerke!
Waarom moet ons dan soms so lank op Hom wag? Dink aan geloof as saad wat jy saai. As jy jou vertroue op die Here plaas, beteken dit nie dat daar dadelik 'n antwoord gaan kom nie. O nee, tussen die saaityd en die oestyd is daar verskeie seisoene. Dit lyk dalk asof daar niks op 'n gesaaide land gebeur nie, maar die werklikheid is dat so 'n land vol potensiaal is. Dinge gebeur wel, maar dis onsienbaar, onder die grond. Onthou, elke seisoen is nodig. Nee, God het jou nie vergeet nie, maar Hy wil meer met jou doen as wat jy dink. Saai solank geloof, want jy sal vir seker maai!"
Betroubare God, help my om getrou te bly glo. Ek wag getrou op u tyd. Dit sal kom! Amen.
Lena Jonk · 9 maande gelede
Wat n pragtige boodskap, nog nooit dit so gesien dat ons geduldig moet wag tussen saaityd en oestyd nie. Ons God bly getrou.